Jako Meyer 'groet' met nuwe enkelsnit ná verlowing verbrokkel | Afrikaanse Musieknuus
Jako Meyer 'groet' met nuwe enkelsnit ná verlowing verbrokkel
Jako Meyer het 'n splinternuwe enkelsnit, Ek Vier Jou, Ek Groet Jou vrygestel. Die enkelsnit is die eerste aanbieding van sy nuwe album, Dagbreek Doolhof wat later vanjaar vrygestel word.
Ek Vier Jou, Ek Groet Jou is vroeg in 2021 geskryf na Jako die behoefte ervaar het om oor sy verlowing wat in 2020 verbrokkel het, te skryf as 'n manier om te groet en vrede te vind.
"Dit is soms die moeilkste ding om mense te groet. Dit is soortgelyk aan die dood. Of dit dalk 'n vriendskap, verhouding, of werklike afstrewe is. En selfs al wil jy soms nie groet nie, moet jy. Ek moes haar groet."
"Soos aan die begin van 'n nuwe hoofstuk, moet mens baie keer mense en dinge uit jou verlede agterlaat. Ons almal het soveel verloor die afgelope jaar. My tweede album, Dagbreek Doolhof gaan juis oor die maak of breek, verkeerde afdraaie, om uiteindelik uit te kom waar jy moet wees. Soos vir baie ander mense was my doolhof deurmekaar die laaste ruk. Ek Vier Jou, Ek Groet Jou was vir my 'n goeie begin vir die volgende deel van die reis," sê Jako.